謝張待制赴飲
作者：晁公遡
朝代：宋

paragraphs: 我如沐猴冠，强佩刺史章。
儻令入朝班，驚倒鴛鷺行。
安敢延貴人，置酒登此堂。
知公蓋超然，軒冕等粃糠。
但逢臭味同，握手出肺腸。
肯爲宣明面，貧賤乃遽忘。
遠從三峽來，欲訪五畆桑。
聞昨去郡時，送者傾城隍。
皆言民疾苦，公見必慘傷。
奏疏每建白，細書親貼黄。
豈容廊廟具，而久滯一方。
使民濟大川，行矣爲舟航。
杖屨可少留，吉日辰甚良。
歌公竹枝詞，舉我柏葉觴。
勿辭飲之釂，不發寬饒狂。
釀以老翁泉，中有班馬香。